Diari Oficial de la Generalitat Valenciana


Sumari del DOGV 6377, del 15-10-2010 (2010/11722)

RESOLUCIÓ de 4 d'octubre de 2010, de la Direcció General d'Indústria i Innovació, per la qual s'establix una declaració responsable normalitzada en els procediments administratius en els quals siga preceptiva la presentació de projectes tècnics i/o certificacions redactades i subscrites per tècnic titulat competent i manquen de visat pel corresponent col·legi professional.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6377

Data del DOGV
:   15-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11208


Data del document
:   04-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * explotació minera
    * procediment administratiu
    * projecte industrial
    * focs artificials
    * producte industrial
    * edifici industrial
    * legislació

RESOLUCIÓ de 4 d'octubre de 2010, de la Direcció General d'Indústria i Innovació, per la qual s'establix una declaració responsable normalitzada en els procediments administratius en els quals siga preceptiva la presentació de projectes tècnics i/o certificacions redactades i subscrites per tècnic titulat competent i manquen de visat pel corresponent col·legi professional. [2010/11456]
Després de la reforma de la Llei 2/1974, de 13 de febrer, sobre Col·legis Professionals, efectuada per la Llei 25/2009, de 22 de desembre, de modificació de diverses lleis per a la seua adaptació a la llei sobre el lliure accés a les activitats de servicis i el seu exercici, el visat de treballs professionals ha passat a ser potestatiu i és preceptiu, únicament, per als projectes i certificats especificats en l'article 2 del Reial Decret 1000/2010, de 5 d'agost, sobre visat col·legial obligatori, tenint esta norma reglamentària caràcter bàsic en aplicació de les regles 13ª i 18ª de l'article 149.1 de la Constitució Espanyola.
Encara que el Reial Decret 560/2010, de 7 de maig, que ha modificat diverses normes reglamentàries en matèria de seguretat industrial per a adequar-les a les lleis 17/2009, de 23 de novembre, i 25/2009, de 22 de desembre, va suprimir amb la seua nova redacció la referència recollida en distints reglaments tècnics de seguretat industrial del visat dels projectes i certificats final d'obra d'execució d'establiments, instal·lacions i productes industrials subscrits per tècnics titulats competents, amb la nova regulació general del visat introduïda per l'esmentat Reial Decret 1000/2010, la major part de la documentació tècnica que és objecte de control per part d'esta conselleria, d'acord amb les competències i facultats que tenen atribuïdes els seus distints òrgans administratius, ha quedat exclosa del control preventiu que implica el visat, en particular de la comprovació relativa a la identitat i a la vigència de l'habilitació professional de l'autor del treball, tal com disposa l'article 13.2 de la Llei 2/1974, de 13 de febrer, sobre Col·legis Professionals. En este sentit, cal fer saber que les administracions públiques manquen en l'actualitat d'un accés eficient a la informació que permeta contrastar este punt, atés que no s'han posat en funcionament els corresponents registres públics previstos en la legislació.
Per tot això, per entendre un mitjà de control proporcionat i eficaç, i a fi de cohonestar la liberalització introduïda en els esmentats canvis reguladors i el manteniment de les garanties adequades per a la seguretat i integritat de les persones, i optimitzar els recursos materials i humans disponibles en l'administració per la reducció d'accions de vigilància i control a posteriori, amb esta resolució s'introduïx l'exigència d'adjuntar en els procediments administratius corresponents una declaració responsable normalitzada subscrita pels autors de la documentació tècnica i les certificacions que hagen de ser redactades i subscrites per tècnics titulats competents atenent el que s'ha disposat en l'oportuna legislació sectorial, sempre que estes no estiguen visades pel pertinent col·legi professional, per així haver-ho decidit lliurement el client.
Això de banda, els treballs professionals previstos en els incisos del a) al i) de l'article 2 de l'indicat Reial Decret 1000/2010 que obligatòriament hagen de ser visats abans de la seua presentació en l'administració i la competència administrativa dels quals corresponga a esta conselleria, continuaran tramitant-se com fins a hui, sense que siga procedent la presentació de la declaració responsable introduïda per esta resolució en el corresponent procediment administratiu.
De conformitat amb el que s'ha exposat i d'acord amb les facultats atorgades en el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació (Diari Oficial de la Comunitat Valenciana núm. 6146, de 17.11.2009), esta Direcció General d'Indústria i Innovació resol:
Primer
Els projectes tècnics i certificats finals d'obra d'execució d'establiments, instal·lacions i/o productes industrials, així com els d'activitats mineres i les relatives a explosius i pirotècnia que no hagen de ser objecte de visat previ obligatori i que, d'acord amb la legislació vigent, hagen de ser redactats i firmats per un tècnic titulat competent en les matèries d'ordenació i seguretat industrial i d'ordenació i seguretat minera, el coneixement dels quals corresponga a esta conselleria, que es presenten sense el visat del col·legi professional corresponent, hauran d'anar acompanyats de les declaracions responsables subscrites pels dits tècnics.
Segon
Les declaracions responsables dels tècnics competents projectista i director de l'execució de les obres a què fa referència el punt primer d'esta resolució s'ajustaran al model que figura en l'annex, les quals queden aprovades.
Tercer
Els procediments administratius relatius a les matèries especificades en el punt primer competència d'esta conselleria s'adequaran per a preveure en les sol·licituds i en la resta d'impresos normalitzats les declaracions responsables establides per esta resolució.
València, 4 d'octubre de 2010.- La directora general d'Indústria i Innovació: Julia Climent Monzó.